UDHËZIM
NR. 13, datë 20.6.2022

PËR FREKUENTIMIN E PROCESIT MËSIMOR, SIPAS LLOJIT TË VEPRIMTARIVE MËSIMORE NË AUDITOR DHE CIKLIT TË STUDIMIT

Në mbështetje të nenit 102 të Kushtetutës së Republikës së Shqipërisë, të pikës 3, të nenit 87, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë” dhe vendimit nr. 824, datë 24.12.2021, të Këshillit të Ministrave, “Për miratimin e Kodit të Cilësisë së Arsimit të Lartë”, ministri i Arsimit dhe Sportit

UDHËZOJ:

1. Qëllimi i këtij udhëzimi është përcaktimi i frekuentimit të procesit mësimor sipas llojit të veprimtarive mësimore në programet e studimit me karakter profesional, programet e ciklit të parë, të dytë dhe të tretë e studimit.
2. Llojet e veprimtarive të mësimore në auditor janë, si më poshtë:
a) leksion;
b) seminar/ushtrim;
c) laborator;
ç) praktikë profesionale/klinike.
3. Frekuentimi i detyrueshëm i procesit mësimor përcaktohet në rregulloren e programit të studimit, por ai nuk duhet të jetë më pak se:
a) Për programet e studimit me karakter profesional:
i. leksionet 				50 %;
ii. seminare/ushtrime 		75 %;
iii. laboratorë 			75 %;
iv. praktika profesionale/klinike 	75 %.
b) Për programet e studimit të ciklit të parë:
i. leksionet 				75 %;
ii. seminare/ushtrime 		75 %;
iii. laboratorë 			75 %;
iv. praktika profesionale/klinike 	75 %.
c) Për programet e studimit të ciklit të dytë “Master profesional”:
i. leksionet 				60 %;
ii. seminare/ushtrime 		75 %;
iii. laboratorë 			75 %;
iv. praktika profesionale/klinike 	75 %.
d) Për programet e studimit të ciklit të dytë “Master i shkencave”/“Master i arteve”:
i. leksionet 				75 %; 
ii. seminare/ushtrime 		75 %;
iii. laboratorë 			75 %;
iv. praktika profesionale/klinike 	75 %.
e) Për programet e studimit të ciklit të tretë “Master ekzekutiv”:
i. leksionet 				60%; 
ii. seminare/ushtrime 		75 %;
iii. laboratorë			75 %;
iv. praktika profesionale/klinike 	75 %.
f) Për programet e studimit të ciklit të tretë “Specializim afatgjata të ciklit të tretë”:
i. leksionet 				50 %; 
ii. seminare/ushtrime 		50 %;
iii. laboratorë 			75 %;
iv. aktivitete profesionale/klinike 	75 %.
g) Programi i studimit të ciklit të tretë “Doktoratë” mund të përmbajë si pjesë të tij, lëndë të formimit teorik deri në 30 ECTS, të cilat realizohen në vitin e parë të programit. Në studimet e doktoratës, ku angazhimi në kërkimin shkencor është me kohë të plotë ose të zgjatur, frekuentimi duhet të jetë jo më pak se 75%. 
4. Institucionet e arsimit të lartë në aktet e tyre rregullatore dhe për fusha specifike të programeve të studimit mund të rrisin masën e detyrueshme të frekuentimit të procesit mësimor, të përcaktuar në pikën 3 të këtij udhëzimi, si dhe përcaktojnë rregulla të tjera më të detajuara mbi frekuentimin e procesit mësimor.
5. Në rastet kur një IAL lëshon diplomë të përbashkët ose të dyfishtë me një IAL të huaj, frekuentimi i procesit mësimor bëhet sipas parashikimeve të këtij udhëzimi ose të marrëveshjes midis palëve. 
6. Ngarkohet për zbatimin e këtij udhëzimi Ministria e Arsimit dhe Sportit, Agjencia për Sigurimin e Cilësisë në Arsimin e Lartë dhe institucionet e arsimit të lartë.

